ธอส.ควัก6หมื่นล้าน ให้สินเชื่อบ้านคนจน
ธอส.ทุ่ม 6 หมื่นล้าน ประเดิมโครงการบ้านล้านหลัง พร้อมดึง 2 หมื่นล้าน เน้นให้กู้ดอกต่ำเฉพาะผู้มีรายได้น้อย
16 ส.ค. 2561

ธอส.ทุ่ม 6 หมื่นล้าน ประเดิมโครงการบ้านล้านหลัง พร้อมดึง 2 หมื่นล้าน เน้นให้กู้ดอกต่ำเฉพาะผู้มีรายได้น้อย
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า ในวันที่ 24 ส.ค.นี้ ธนาคารจะเสนอให้ที่ประชุมคณะกรรมการ ธอส.พิจารณาวงเงินสินเชื่อพิเศษ 6 หมื่นล้านบาท สำหรับปล่อยกู้โครงการบ้านล้านหลัง ที่อยู่อาศัยราคาถูกแก่ประชาชนและผู้ประกอบการอสังหาริมทรัพย์ โดยวงเงินก้อนแรก 5 หมื่นล้านบาท สำหรับปล่อยกู้ให้ประชาชนใช้ผู้ซื้อที่อยู่อาศัยราคาถูกทั้งบ้านและคอนโดมิเนียมราคาไม่เกิน 1 ล้านบาท 1.2 แสนหน่วย ผ่อนชำระใกล้เคียงกับค่าเช่าไม่เกินเดือนละ 3,800-4,000 บาท ระยะเวลากู้สูงสุด 40 ปี ส่วนวงเงินที่เหลืออีก 1 หมื่นล้านบาท ธนาคารพร้อมจะปล่อยกู้ให้ผู้ประกอบการอสังหาริมทรัพย์นำไปลงทุนสร้างที่อยู่อาศัยราคาถูก คิดดอกเบี้ยพิเศษถูกกว่าท้องตลาด 0.25-0.50%
"ในวงเงิน 5 หมื่นล้านบาท ธนาคารจะกันเป็นพิเศษประมาณ 2 หมื่นล้านบาท ให้กับผู้มีรายได้น้อยที่มีรายได้ไม่เกิน 2.5 หมื่นบาท/เดือน เป็นการเฉพาะ ส่วนที่เหลืออีก 3 หมื่นล้านบาท ค่อยเปิดกู้ให้ประชาชนทั่วไป ผู้สูงอายุ หรือผู้ที่กำลังสร้างครอบครัวและอยากมีบ้านหลังแรกเข้ากู้ซื้อได้ ขณะที่ดอกเบี้ยคิดเป็นอัตราคงที่ประมาณ 3% กว่า โดยผู้กู้ที่มีรายได้น้อยจะได้คงที่ 5 ปี แต่คนทั่วไปจะได้คงที่ 3 ปี" นายฉัตรชัย กล่าว